[Foto’s] NSRI-stoor geplunder, beroofFoto: NSRI Diewe het toegeslaan op die Nasionale Seereddingsinstituut (NSRI) se stoor in Maitland, Kaapstad en dit geplunder en verskeie toerusting gesteel. “Die stoor is in ŉ veilige kantoorpark geleë met elektriese omheining en 24 uur wagte,” het die NSRI in ŉ verklaring gesê. “Ons is Vrydagmiddag om 15:35 deur die veiligheidswagte ontbied, aangesien die alarm geaktiveer is.” Die veiligheidswagte het dadelik ondersoek ingestel en alle vensters en deure nagegaan, maar kon nie ŉ poging tot inbraak sien nie. “Personeel van die NSRI het verder ondersoek ingestel en ontdek dat die diewe deur van buite af deur die hoek van die gebou ingebreek het.” Die NSRI het verduidelik dié hoek van die gebou het nie vensters nie en is eintlik buite die veiligheidskompleks geleë. “Diewe het moontlik ŉ voorhamer gebruik om kniehoogte deur ŉ dubbel-baksteenmuur te breek.” Die stoor is ook geplunder. Diewe het onder andere mediese voorraad, spalke, draagbare, bokse NSRI-uniforms, oliekanne, gereedskap en bootskroewe gesteel. “Die polisie ondersoek ŉ saak van roof. Enigiemand met inligting word versoek om die Maitland-polisie te skakel by 021 506 9400.”